Μας υποβάλατε το κατωτέρω ερώτημα: Σε συνέχεια αποφάσεων Γενικών Συνελεύσεων της εταιρείας, κοινών και προνομιούχων μετόχων, αποφασίστηκε αύξηση του μετοχικού κεφαλαίου της εταιρείας κατά 40 εκ. €. Επειδή ήταν απαραίτητο ένα χρονικό διάστημα ώστε να τακτοποιηθούν  κάποια ζητήματα, η εταιρεία  επιφυλάχθηκε σύμφωνα με το άρθρο 25 παρ. 2 τον Ν. 4548/2018 ώστε να είναι σε θέση σε ένα έτος από τις αποφάσεις των Γ.Σ. να γνωστοποιήσει την τιμή διάθεσης των νέων μετοχών και να εκκινήσει την διαδικασία κάλυψης (με την αποκοπή του δικαιώματος υπέρ των υφιστάμενων μετόχων). Η ανωτέρω προθεσμία του ενός έτους εκπνέει την 28/10/2022 και δεδομένου του γεγονότος ότι στο ΓΕΜΗ αμέσως μετά τις Γ.Σ. υποβάλλαμε τροποποιημένο Καταστατικό με τα επιπλέον 40 εκ. € της αύξησης στο μετοχικό κεφάλαιο, θα θέλαμε να ρωτήσουμε τα εξής: Σε περίπτωση που δεν ευοδωθεί η αύξηση, θα μπορούσε να ακυρωθεί η διαδικασία και να διορθωθεί το Καταστατικό; Αν ναι με ποιο τρόπο; Σε περίπτωση που εκκινήσουμε την διαδικασία της αύξησης, με την αποκοπή του δικαιώματος προτίμησης υπέρ των υφιστάμενων μετόχων, αν ολόκληρο ή το μεγαλύτερο μέρος των νέων μετοχών μείνει αδιάθετο, ποια είναι η διαδικασία ώστε να ολοκληρωθεί και να διορθωθεί και πάλι το Καταστατικό μας;  Η προσήκουσα κατά τη γνώμη μας απάντηση είναι η εξής:  Α. Σύμφωνα με τη διάταξη του άρθρο 20 παράγρ. 6 ν.4548/2018, η πιστοποίηση της καταβολής της αύξησης του κεφαλαίου πρέπει να λάβει χώρα μέσα σε ένα (1) μήνα από τη λήξη της προθεσμίας καταβολής του ποσού της αύξησης. Περαιτέρω σύμφωνα με την διάταξη του άρθρου 25 ν.4548/2018, παράγρ. 2 ν.4548/2018 στο πλαίσιο της τακτικής αύξησης κεφαλαίου, η γενική συνέλευση μπορεί με την απόφαση για την αύξηση να εξουσιοδοτήσει το διοικητικό συμβούλιο, όπως αυτό προσδιορίσει την τιμή διάθεσης των νέων μετοχών, ή, επί εκδόσεως προνομιούχων μετοχών με δικαίωμα απόληψης τόκου, το επιτόκιο και τον τρόπο υπολογισμού του. Η διάρκεια ισχύος της εξουσιοδότησης προσδιορίζεται στη σχετική απόφαση της γενικής συνέλευσης και δεν μπορεί να υπερβεί το ένα (1) έτος. Εφόσον χορηγείται η ανωτέρω εξουσιοδότηση προς το διοικητικό συμβούλιο, η προθεσμία καταβολής του κεφαλαίου κατά το άρθρο 20 αρχίζει από τη λήψη της απόφασης του διοικητικού συμβουλίου, με την οποία καθορίζεται κατά περίπτωση η τιμή διάθεσης των μετοχών ή και το επιτόκιο ή ο τρόπος προσδιορισμού του. Η εξουσιοδότηση υποβάλλεται σε δημοσιότητα. Σύμφωνα με το άρθρο 20, παράγρ. 2 ν.4548/2018 η προθεσμία καταβολής του ποσού της αύξησης δεν μπορεί να είναι μικρότερη των 14 ημερών και μεγαλύτερη των τεσσάρων μηνών από την ημέρα που καταχωρίστηκε η απόφαση αυτή του ΔΣ στο ΓΕΜΗ Β. Σε εφαρμογή των ανωτέρω διατάξεων, θα πρέπει μέχρι την 28.10.2022 να συνέλθει το Διοικητικό Συμβούλιο της εταιρείας και, δυνάμει της εξουσιοδότησης που του έχει δοθεί από τη ΓΣ,  να καθορίσει όσα αναφέρει το ως άνω 25, παράγρ. 2, δηλαδή την τιμή διάθεσης των νέων μετοχών και να ορίσει την προθεσμία καταβολής του ποσού της αύξησης η οποία, σύμφωνα με το άρθρο 20, παράγρ. 2 ν.4548/2018 δεν μπορεί να είναι μικρότερη των 14 ημερών και μεγαλύτερη των τεσσάρων μηνών από την ημέρα που καταχωρίστηκε η απόφαση αυτή του ΔΣ στο ΓΕΜΗ. Αφού παρέλθει και αυτή η προθεσμία θα πρέπει να συγκληθεί και πάλι το Διοικητικό Συμβούλιο της εταιρείας εντός μηνός από τη λήξη της προθεσμίας καταβολής του ποσού της αύξησης, σύμφωνα με το άρθρο 20, παράγρ. 6, για την πιστοποίηση της καταβολής του κεφαλαίου της αύξησης. Αν μέχρι τότε δεν έχει καταβληθεί το ποσό της αύξησης, τότε θα πρέπει να συγκληθεί έκτακτη Γενική Συνέλευση για την τροποποίηση του Καταστατικού. Αν μέχρι τότε έχει μερικώς καταβληθεί το ποσό της αύξησης τότε, κατά την κρατούσα άποψη, δεν χρειάζεται Γενική Συνέλευση αλλά αρκεί η τροποποίηση του άρθρου του Καταστατικού περί κεφαλαίου, ώστε να αναφέρει το ποσό του κεφαλαίου που τελικά καταβλήθηκε.